《正月五日读东坡和斜川诗于霞山》
宋代·韩淲

有酒勿惮饮，触事醉则休。风物既闲美，何为不来游。

斜川眇千载，渊明岂常流。疏年记时日，依湍对鲂鸥。

偶然值邻曲，崎岖想经丘。吾生亦老矣，怀古谁与俦。

但笑勿悲鸣，百句无一酬。兹辰过霞山，又可绝口不。

却怪和陶者，儋崖圣同忧。遥遥二子心，妙处未易求。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。